[{"text_idx": "#000008", "text": "Nid ei cholli hi oedd y peth gwaethaf, o\u2019n i wedi paratoi fy hun ar gyfer hynny. Na, y peth gwaethaf oedd meddwl na fyddwn i byth yn gallu ei gweld hi eto neu gofio\u2019r holl bethau yma. Ond roeddwn i'n anghywir yngly\u0302n a\u0302\u2019r cofio. Heb atgofion does dim ffordd bydd y galar yn diflannu neu\u2019n lleihau hyd yn oed dros gyfnod hir o amser. Atgofion yw\u2019r peth pwysicaf gall unrhyw un fod yn berchen arnyn nhw. Maen nhw\u2019n ddarnau bychain o aur yng nghist trysor y cof. Hebddyn nhw bydd popeth yn cael ei anghofio a hebddyn nhw byth popeth yn cael ei golli ar o\u0302l i rywun farw.\nHunanladdiad yw un o\u2019r pethau mwyaf hunanol gall rywun wneud. Ond dydy hynny ddim yn gwneud y sefyllfa yn anos neu\u2019n haws i allu delio a\u0302 hi. Mae dal angen cymorth ffrindiau, cymorth athrawon neu gymorth unrhyw un oedd yn fodlon fod yna a gwrando. Mae ffrindiau, neu gymorth ffrindiau, fel rhyw fath o bw\u0302er ry\u2019ch chi\u2019n ei weld unwaith ry\u2019ch chi ei angen o ac o hynny ymlaen ry\u2019ch chi\u2019n gwerthfawrogi\u2019r pw\u0302er hudol yna llawer fwy na\u2019r hyn wnaethoch chi o\u2019r blaen. Unwaith ry\u2019ch chi\u2019n sylweddoli pwy sydd yna i chi mewn cyfnodau anodd mae\u2019ch persbectif ar bopeth yn newid. Ry\u2019ch chi'n agosa\u0301u at rai pobl neu \u2018falle greu ffrindiau newydd. Ond ry\u2019ch chi\u2019n colli rhai ffrindiau oherwydd dydyn nhw ddim yn sylweddoli pa mor ddifrifol mae\u2019r sefyllfa yn effeithio arnoch chi ac felly maen nhw\u2019n disgwyl i chi ymddwyn fel byddech chi fel arfer er taw dyna beth sydd bellaf o\u2019ch meddwl.\nMae\u2019n parhau i fod yn anodd weithiau ond dwi\u2019n meddwl am y pethau da ddigwyddodd a chofio\u2019r ffaith er ei bod hi wedi marw a na fedra\u2019 i ei gweld hi nawr, mae hi dal yn fyw yn fy atgofion a straeon, a rydyn ni dal yn perthyn.\nHunanladdiad yw un o\u2019r pethau mwyaf hunanol gall rywun ei wneud."}]